text: [{"text_idx": "#000000", "text": "In sha Allah Ilma namaa daandii qajeelumma,gammachuu fi milkaa'innaa itti akeekudha."}, {"text_idx": "#000001", "text": "Namni Qur\u2019aana dhageefate itti fayyadamuu nama amane ykn amanuuf qophii ta\u2019e qofaadha."}, {"text_idx": "#000002", "text": "\u201cDhugumatti, ati du\u2019aa hin dhageesistu, duudawwanis yeroo garagalanii of duuba deebi\u2019an waamicha hin dhageesistu. Ati jaamawwanis jallinna isaanii irraa kan qajeelchutu miti. Ati namoota aayaata Keenyatti amanan malee hin dhageessiftu. Kanaafu, isaan [Rabbiif] ajajamtoota.\u201d Suuratu Ar-Ruum 30:52-53"}, {"text_idx": "#000003", "text": "Yaa nama gara haqaatti waamu! Nama qalbiin isaa duute yookiin haqa dhageefachuu irraa gurra ofii cufate hin dhageesistu. Mushrikoonni kunniin waan amanu didaniif hin gaddin. Isaan akka namoota gurraan duudaa fi du\u2019anii homaa hin dhageenyeti. Osoo si bira jiraataniyyu homaa hin hubatan. Osoo sirraa garagalanii duubatti deebi\u2019ani hoo haalli akkam ta\u2019inna laata?"}, {"text_idx": "#000005", "text": "Aayah tana keessatti duudan, du\u2019aa fi jaamaan fakkeenya kaafirotaaf dhiyeefameedha.\u270fKaafiroota keessaa namoota shirkii keessatti garmalee taran, wanta shirkii kana faallessuutti hin amannee, Qur\u2019aanni fi waamichi gara haqaa dhiibbaa isaan irratti hin finnetu jira. Kunniin akka namoota du\u2019aniiti. Akkuma namoonni du\u2019an waa dhagayanii hubachuu hin dandeenye, namoonni kunniinis Qur\u2019aanaa fi ergaa Islaamaa dhagayanii hin hubatan. Kunniin warra kufrii fi shirkii keessatti taranii qalbiin isaan guutumatti duutedha."}, {"text_idx": "#000006", "text": "\u270fAmmas kaafiroota keessaa namoota Qur\u2019aana dhageefachuu irraa garagalantu jira. Isaan warra, \u201cGurra keenya keessa duudummaati jira\u201d jedhaniidha. Ammas ni jedhu, \u201cQur\u2019aana kana hin dhageefatinaa, akka injifattaniif yommuu [dubbifamuu] wacaa.\u201d (Suuratu Fussilat 41:26) Kunniin warra hoggantoota kaafirotaa fi dhimma isaanii qindeessaniidha. Yoo Qur\u2019aanatti gurra kennanii dhageefatan, miira isaanii ni too\u2019ataa sodaatu. Kanaafi, isa dhageefachu irraa ni fagaatu. Kunniin akka namoota duudaati."}, {"text_idx": "#000007", "text": "\u270fAmmas, kaafiroota keessaa namoota hoggantootaa fi abbooti isaanii hordofanii fi faana isaanii dhayantu jira. Kanaafu, hubannoon isaanii wanta sirrii irraa ni jallate. Isaan Qur\u2019aana ni dhagayuu garuu hojii irra oolchu hin danda\u2019an.[2] Isaan warra yommuu \u201cwanta Rabbiin buuse hordofa\u201d jedhaman, \u201cLakki, nuti wanta abbooti keenya irratti arganne hordofna.\u201d jedhaniidha.[3] Isaan kuni akka namoota jaamaati. Akkuma namni jaamaan nama isa qajeelchu yoo hin argatin karaa keessatti raata\u2019u, namoonni kunniinis jallinna isaanii keessatti raata\u2019u. Kanaafu, yoo Rabbiin isaan hin qajeelchin ati jallinna isaanii keessaa isaan baasun isaan qajeelchu hin dandeessu."}, {"text_idx": "#000008", "text": "\u201cAti namoota aayaata Keenyatti amanan malee hin dhageessiftu. Kanaafu, isaan [Rabbiif] ajajamtoota.\u201dKana jechuun dhageetti dhagahaan itti fayyadamu fi hubatu hin dhageesistu namoota aayaata keenyatti amanan ykn amanuuf qophii ta\u2019an malee. Sababni isaas, namni aayaata Rabbiitti amanu, yommuu kitaaba Rabbii dhagayuu, itti xinxalla, ni hubata, ni qabata. Wanta keessa jirutti ni hojjata, daangaalee Rabbiin isa keessatti kaa\u2019e darbuu irraa of qusata. Kuni nama dhageetti faayda qabu dhageefatuudha.[4] \u201cKanaafu, isaan [Rabbiif] ajajamtoota.\u201d Kana jechuun iimaana isaanii irratti hundaa\u2019e isaan Muslimoota (ajajamtootaa (warra ajaja Rabbiitiif masakamaniidha). Sababni isaas, akkuma iimaanni (amanuun) guutuu ta\u2019uun, masakamuun (ajajamuun) guutuu ta\u2019a. Akkuma namni iimaanaan cimaa ta\u2019uun, ajajamuunis cimaa ta\u2019a. Kanaafi, iimaanni (amanuun) akka ajajaman nama taasisa. Mu\u2019minni (namni dhugaan amane) hundi Muslima. Garuu Muslimni hundi mu\u2019minaa miti. Tarii namni gubbaadhaa ajajamaa ta\u2019uu danda\u2019a, garuu qalbiin isaa kufrii irratti tan maramte ta\u2019uu dandeessi. Kuni munaafiqa. Rabbiin kanarraa nu haa eegu. Mu\u2019minni immoo akkana miti. Qalbiidhaan kan amanee fi gubbaadhaan kan ajajamuudha. Kanaafu, namoonni haalota sadiin kanniin keessaa hin bahan:"}]